A Bizottság 162/2003/EK rendelete
(2003. január 30.)
egy takarmány-adalékanyag engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1756/2002 tanácsi rendelettel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2], és különösen annak 9. cikkére,
mivel:
(1) A 70/524/EGK irányelv 2. cikkének aaa) pontja alapján a kokcidiosztatikumok forgalomba hozatali engedélyét a forgalomba hozatalukért felelős személyhez kell kötni. Ilyen engedélyeket 10 éves időszakra lehet megadni, feltéve, hogy a fenti irányelv 3a. cikkében megállapított feltételek teljesülnek.
(2) Az e rendelet mellékletében meghatározott kokcidiosztatikum-készítmény engedélyezésére beadott kérelem értékelése azt mutatja, hogy a 70/524/EGK irányelv 3a. cikkében említett feltételek teljesülnek. A kokcidiosztatikum-készítmény tehát engedélyezhető, és felvehető az említett irányelv 9t. cikkének b) pontjában említett, az engedélyezett takarmány-adalékanyagok listájának I. fejezetébe.
(3) A takarmányozási tudományos bizottság az e rendelet mellékletében meghatározott feltételekkel kedvező véleményt adott a kokcidiosztatikum-készítmények állattenyésztésre gyakorolt kedvező hatásáról és biztonságosságáról.
(4) Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az e rendelet mellékletében felsorolt, a "kokcidiosztatikumok és egyéb gyógyászati anyagok" csoportjába tartozó adalékanyag takarmány-adalékanyagként történő alkalmazása a mellékletben megállapított feltételekkel engedélyezésre kerül.
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. január 30-án.